সাবধান না হলে অশুভের হাতে পড়ে শুভ হারিয়ে গিয়ে চলে যাবে নষ্টদের দখলে। সুবিধাবাদী অশুভরা সুযোগ নিতে পারে, গুজব ছড়িয়ে ফায়দা হাসিলের অপচেষ্টায় মেতে উঠতে পারে। স্কুল ড্রেস পরে শিক্ষার্থী সেজে শিক্ষার্থীদের সঙ্গে মিলেমিশে একাকার হয়ে স্যাবোটাজ ঘটাতে পারে। বহু বছরের পুঞ্জীভূত ক্ষোভকে সম্বল করে ফায়দা লুটতে পারে। শুভের ওপর অশুভ ভর করে মহৎ উদ্দেশ্যকে নস্যাৎ করে দিতে পারে। আমরা কামনা করি, পরিবহনসহ সর্বক্ষেত্রে হরেক রকমের নৈরাজ্য চিরতরে নির্মূল হোক, কৈশোরের আলোর মিছিল আরও উজ্জ্বল হোক, আলোয় আলোয় ভরে যাক সোনার বাংলা।